  Майя Бывальцева 17-тӥ шуркынмонэ Кун Кенешлэн азьвалтэтэз Удмуртиын улӥсьёслы вылӥ технологиосъя эмъюрттэт сётыны коньдонлэсь быдӟалазэ 10 поллы будэтыны ӵектӥз. Улосвылысь тазалыкез утёнъя министерствоын ивортэмзыя, сыӵе юрттэтлы 2 сюрс пала адями кулэяське. Кызьы вераз удысэтлэн кивалтӥсезлэн воштӥсез Татьяна Дёмина, элькунын улӥсьёс сое басьтыны быгатозы 8 кун но 2 частной эмъяськонниосын, отын вань туала куронъёслы тупась тӥрлыксы но вылӥ быгатонлыкъёсын ужасьёссы. Вылӥ технологиосъя эмъюрттэт пӧртэм удысъёсъя сётӥське, улосвылын валтӥсьёсыз луизы сердечно-сосудистой хирургия но эндопротезирование. «Со мында адямилы (2 сюрс пала — ред.) юрттэт сётон понна 540 миллион манет кулэ. Удмуртилэн 2017-тӥ арлы коньдэтэзлэн ӵектосаз 11 миллион чакламын. Озьыен, дас пӧлысь одӥгез гинэ адями кулэ удысъя вылӥ технологиосъя юрттэт басьтыны быгатоз», — вераз министрлэн воштӥсез Татьяна Дёмина. Пусйыны кулэ, депутатъёслэн ӧриоссылэн кенешонъёсазы пыртэм тупатонъёс коньдонэз 100 миллион манетозь будэтыны луонлык сётӥзы. Но кызьы вераз элькун парламентлэн тӧроезлэн нырысетӥ воштӥсез Светлана Кривилёва, вылӥ технологиосъя эмъюрттэт сётыны со коньдон тырмыт ӧвӧл, соин ик коньдэтэз кутыку эмчиослы дурбасьтоно но ватсаса уксё висъяно. «Мон малпасько, эмъюрттэтлэн та удысэзлы бадӟым саклык висъяно. Со азинскон, со ӵуказе нунал, коньдэтэз кутыку ми со удыслы дурбасьтомы», — кенешонлы йылпумъянъёс лэсьтыса, вераз элькун парламентлэн тӧроез Владимир Невоструев. Кун кенешлэн тӧроезлэн воштӥсез Софья Широбокова верамъя, кулэ луись ватсаса коньдон кылдыны быгатоз Кун Думаын федерал бюджетэз юнматэм бере. Элькун коньдэт пыриськемен юрттэт сётыны быгатоз эм утетъя улосвыл фонд. Тегъёс: Тазалык ВладимирНевоструев СофьяШиробокова Удмуртия СветланаКривилёва Тазалыкезутёнъяминистерство КунКенеш  